ओडिशा में कोरोना वायरस के 1547 नए केस, 11 और मरीजों की मौत
ओडिशा में शुक्रवार को कोरोना वायरस संक्रमण के 1,547 नए मामले सामने आए जिससे राज्य में संक्रमितों की कुल संख्या बढ़कर 2,88,646 हो गई। वहीं, संक्रमण से 11 लोगों की मौत होने से मृतक संख्या 1,308 हो गई।
भुवनेश्वर: ओडिशा में शुक्रवार को कोरोना वायरस संक्रमण के 1,547 नए मामले सामने आए जिससे राज्य में संक्रमितों की कुल संख्या बढ़कर 2,88,646 हो गई। वहीं, संक्रमण से 11 लोगों की मौत होने से मृतक संख्या 1,308 हो गई। स्वास्थ्य विभाग के एक अधिकारी ने बताया कि नए मामलों में से 891 विभिन्न पृथक केन्द्रों से सामने आए, वहीं 656 मामले संक्रमितों के संपर्क में आए लोगों का पता लगाने के दौरान सामने आए। खुर्दा जिले में सर्वाधिक 159, कटक में 98 और अंगुल में 95 मामले सामने आए। राज्य के स्वास्थ्य विभाग ने ट्वीट किया,‘‘ विभिन्न अस्पतालों में इलाज करा रहे कोविड-19 से 11 मरीजों की मौत की सूचना देते हुए दुख हो रहा है।’’ संक्रमण से जान गंवाने वाले लोगों में तीन खुर्दा जिले में, कटक में दो और अंगुल, गंजाम, झारसुगुडा, कंधमाल, नौपदा और रायगढ़ जिले के एक-एक लोग शामिल हैं।वहीं, देश के कुछ हिस्सों में कोरोना वायरस के मामले भले ही बढ़ रहे हों लेकिन पूरे देश के आंकड़े देखें तो कोरोना के एक्टिव मामलों मे लगातार कमी आ रही है और देश में कोरोना वायरस की वजह से होने वाली मृत्यु की दर भी 1.5 प्रतिशत से नीचे आ गई है। इतना ही नहीं देश में कोरोना वायरस से रिकवरी की दर 91 प्रतिशत के ऊपर पहुंच गई है और अब देश में कोरोना के कुल कोरोना वायरस मामलों में सिर्फ 7.34 प्रतिशत ही एक्टिव केस हैं।केंद्रीय स्वास्थ्य मंत्रालय के आंकड़ों के मुताबिक पिछले 24 घंटों के दौरान देशभर में कोरोना वायरस के 48648 नए मामले सामने आए हैं और अब देश में कुल कोरोना वायरस मामलों का आंकड़ा 80,88,851 तक पहुंच गया है। हालांकि इसमें अधिकतर संख्या ठीक हो चुके लोगों की है। मंत्रालय के मुताबिक शुक्रवार सुबह तक देशभर में कोरोना वायरस से ठीक हो चुके मामलों का कुल आंकड़ा 73,73,375 दर्ज किया गया है।स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस से 57386 लोग ठीक हुए हैं। देश में कोरोना वायरस की रिकवरी की दर बढ़कर 91.15 प्रतिशत हो गई है। वहीं, पिछले 24 घंटों के दौरान देशभर में कोरोना वायरस के एक्टिव मामलों में 9301 की कमी आई है और अब देश में कोरोना वायरस के एक्टिव मामलों का आंकड़ा 6 लाख से नीचे आकर 594384 रह गया है जो कुल कोरोना वायरस मामलों का सिर्फ 7.34 प्रतिशत है।